ANMELDELSE: TrackMania 2 Canyon - Side 2 - Gamer.no
Fra syv miljøer til ett
Det er ikke til å komme unna at TrackMania 2 er et mindre spill enn sine kommersielle forgjengere. Det opprinnelige TrackMania og oppfølgeren Sunrise hadde tre miljøer hver, som så ble kombinert med Stadium-miljøet fra gratisspillet Nations for hele syv miljøer i TrackMania United. Siden ble miljøene utvidet ytterligere i TrackMania United Forever. TrackMania 2 har per i dag bare ett miljø, og selv om det er langt større enn de gamle miljøene var da de opprinnelig ble lansert, er det ikke bare positivt å gå fra TrackMania United Forever med sine syv miljøer til TrackMania 2 med ett miljø.
Det gjelder å holde tunga rett i munnen.
Jeg har nemlig alltid satt pris på variasjonen de mange TrackMania-miljøene har tilbudt. Det å hoppe mellom miljøene har dessuten sikret at opplevelsen alltid har holdt seg frisk, både på nettet og i enspillermodus. Når man bare spiller på det samme miljøet hele tiden blir det litt mer ensformig. Jeg er klar over at mange TrackMania Nations-spillere har kost seg stort med sitt ene miljø, men for min del klarte Nations aldri å holde på interessen like lenge som storspillene i serien gjorde. Og det tviler jeg ærlig talt på at TrackMania 2 Canyon gjør også.
I tillegg til at antallet miljøer er kuttet fra tre til ett er også enspillerdelen kuttet kraftig. Likte du den innovative «puzzle»-kampanjen, hvor målet var å designe effektive baner ved hjelp av spillets innebygde redigeringsverktøy? Synd, for den er borte. Vi får heller ingen plattform-kampanje eller stunt-kampanje. Så ikke bare har vi kun ett miljø å leke oss med, men enspillerinnholdet for dette miljøet har blitt redusert betydelig. Det er vanskelig å skjønne hvorfor; ja, den mest populære måten å spille TrackMania på ser ut til å være online, men det forsvarer ikke at man har kuttet bort elementer som har vært kjente og kjære deler av TrackMania-opplevelsen siden 2003.
Hvis du ikke er koblet på nettet kan du ikke engang spille den tradisjonelle race-kampanjen, for den er fullstendig integrert med de nettbaserte poengtavlene. Du kan riktignok øve på de individuelle banene, men ikke kjøre mot medaljetidene eller dine egne bestetider. Igjen er det vanskelig å forstå hvorfor. Kunne man ikke bare få beskjed om at tidene man setter i offline-modus ikke teller på de poengtavlene? Det er tross alt ikke alle som bryr seg om man er på 4000-plass eller 12000-plass i verdensrangeringen.